V-am prezentat de curând vitraliile decorative, o adevărată artă a sticlei păstrată vie din timpuri vechi. Astăzi vom reveni tot în domeniul sticlei însă de data aceasta subiectul îl constituie diverse elemente precum uşile şi pereţii din sticlă, parcă de nelipsit atunci când dorim crearea unui interior modern şi luminos, fie că este vorba de o clădire de birouri sau de o clădire rezidenţială.

Suprafeţele mari din sticlă creează, atât la vizualizare cât şi la atingere, senzaţii şi impresii foarte plăcute. Odată păşind într-un asemenea spaţiu vei pune ştampila rapid pe bunul gust al gazdei şi vei admira eleganţa şi modernismul interiorului. Este şi normal să se întâmple aşa pentru că tocmai acesta este şi scopul utilizării uşilor de sticlă în combinaţie cu alte elemente. Impresiile bune continuă imediat ce sunt descoperite efectele transparenţei ce tind parcă să înşele percepţiile umane, sau ale luminozităţii transferate bidirecţional prin sticlă din multiple surse de lumină artificială sau naturală.

Pe lângă luminozitate şi frumuseţea aparte, dacă veţi monta uşi de sticlă combinate cu pereţi interiori tot din sticlă, veţi crea impresia existenţei unui spaţiu mai mare şi veţi extinde astfel unghiurile şi limitele spaţiului vizual. La cerere, transparenţa poate fi combinată decorativ cu gravuri, picturi sau vitralii, ori se poate realiza un joc al transparenţei şi opacităţii prin sablarea parţială a anumitor porţiuni. Uşile din sticlă securizată vor fi proiectate la grosimea optimă ce va asigura securitatea, rezistenţa şi durabilitatea în utilizare. Este bine de ştiut că o uşă din sticlă de 12 mm are o bună izolare fonică, se curăţă foarte uşor, nu necesită îngrijiri speciale şi nici reparaţii frecvente.

Dacă vă doriţi un mediu de afaceri elegant prin personalizarea holurilor şi birourilor, sau uimirea prietenilor şi musafirilor prin originalitate chiar în casa dumneavoastră, montaţi uşi şi pereţi din sticlă transparentă sau cu decoraţiuni, pentru că succesul sticlei a fost şi va rămâne unul garantat !



